《次韵阅道见贻之句》
宋代·洪刍

独来深树初啼鸟，几处高枝已嘒蝉。坐久每将棋作隐，昼长还觉日如年。

醉乡彭泽陶元亮，句法襄阳孟浩然。聚散悲欢皆梦幻，南柯同寄曲肱眠。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。